Sződi Zsolt: A stúdióba vendég érkezett, köszöntöm Földesi Erzsébetet, a Mozgássérültek Budapesti Egyesületének elnökét. Üdvözlöm!

Földesi Erzsébet: Üdvözlöm én is Önt és a hallgatókat.

Sz. Zs.: Köszönjük szépen, hogy elfogadta a meghívásunkat. Egy olyan érdekes témával fogunk foglalkozni ebben az órában, amit első hallásra sokan nem tudnak hova tenni. Az egyetemes tervezés lesz a fő témánk és azt hiszem a legjobb, ha máris tisztázzuk magát a fogalmat. Mi az egyetemes tervezés és mi az Egyetemes Tervezés Információs és Kutatóközpont?

F. E.: Az egyetemes tervezés, vagy más néven mindenki számára tervezés azt jelenti, hogy egy-egy termék, szolgáltatás vagy alkalmazás kialakításánál ne csak a nagy átlagnak a szempontjait vegyük figyelembe, hanem nézzük meg a különböző adottságokkal rendelkező (különböző testméretű, korosztályú és különböző képességekkel rendelkező) emberek szempontjait. Azt szoktuk mondani, hogy az egyetemes tervezés egy olyan tervezési módszer, amely olyan termékeket, szolgáltatásokat és alkalmazásokat alakít ki, amelyek nemre, korra, képességekre és fogyatékosságra tekintet nélkül mindenki számára alkalmasak. Mire gondolok? Például vannak az állítható magasságú asztalok, amelyek manapság már nem számítanak nagyon különlegesnek. Találkozunk ilyennel bárhol, akár elektromosan állítható a magasság, akár manuálisan. Ez az asztal végigkísérhet egy egész életciklust. Odaülhet mellé egy gyermek, be tudjuk úgy állítani, hogy megfeleljen egy gyermek magasságának, de ugyanúgy odaülhet mellé egy anyuka, vagy egy apuka, akiknek mások a testméretei, és mindenki be tudja úgy állítani ezt az asztalt, hogy megfeleljen az ő igényeinek. Ez az asztal tehát figyelembe veszi a különböző magasságú emberek igényeit. De figyelembe veszi a kerekesszékes emberek igényeit is, hiszen ő be tudja úgy állítani, hogy teljesen be tudjon gurulni alá, tehát az ő igényeit is figyelembe veszi. Nagyon sokszor úgy megyünk el az utcán a kerekesszékesek mellett, akik például nem tudnak fölszállni egy buszra, hogy azt gondoljuk róluk, hogy azért nem tudnak fölszállni a buszra, mert ők kerekesszékesek. Holott ők azért nem tudnak fölszállni, mert a tervező nem gondolt arra, hogy egy kerekesszékes is föl tudjon szállni rá. Nem számolt ezzel a réteggel. De egy alacsonypadlós busz nemcsak a kerekesszékeseknek jó. Jó az idős embereknek, jó arra, hogy könnyen ürüljön a busz a le- és felszállásnál, mert nem az van, hogy az emberek a lépcsőkön botladoznak, ott kapaszkodnak a lépcsőnél, hanem simán belépnek a busz terébe, tehát ez is meggyorsítja a ki- és beszállás folyamatát. De jó egy kismamának is, aki babakocsit tol éppen, vagy egy pici gyereknek, aki nem tud akkorát lépni, hogy könnyedén megjárja ezeket a lépcsőket. Tehát mi azt mondjuk (és nemcsak mi mondjuk, hanem már ENSZ egyezmény is van a témában), hogy a mi károsodásunk (mozgás-, látás-, értelmi károsodás) még nem kell, hogy azt jelentse, hogy ne tudjunk részt venni a hétköznapokban ugyanúgy, mint bárki más, hanem bennünket a környezetünk akadályoz meg abban, hogy ugyanúgy jelen tudjunk lenni az iskolákban, óvodákban, vagy akár egy múzeumban, moziban. Tehát mi azt gondoljuk, hogy van egy károsodás és van egy környezet, és ha ezeknek a kölcsönhatása olyan, hogy én akadályokba ütközöm folyamatosan, akkor én fogyatékossá válok, mert nem tudok ugyanúgy mozogni, mint bárki más. De ha én simán beszállok egy buszba, és eljutok A-ból B-be, akkor engem nem akadályoz az, hogy kerekesszékben ülök, sőt, segít a kerekesszék, mert egyébként még a buszig sem jutnék el. Tehát az egyetemes tervezés, bár az akadálymentesítésből nőtt ki, és kezdetben csak a fogyatékos emberek szempontjait vette figyelembe, nyilván sokkal szélesebb réteget szolgál ki, hiszen beszéltünk itt a gyerekekről, az idősekről, a babakocsisokról, és ha megnézzük az elektronikai eszközöket, ott nagyon sokszor van biztonsági zár, hogy a hibákat kiküszöböljük. Ez is az egyetemes tervezés része. Az egyetemes tervezésnek 7 alapelve van: például, hogy a termék biztonságos legyen, kiküszöbölje a hibákat, érthető legyen mindenki számára. A jogszabályokat nagyon kevesen értik. De ha lefordítjuk hétköznapi nyelvre, akkor sokkal többen értik meg. Ha még jobban leegyszerűsítjük, akkor már az értelmi fogyatékos emberek, az idős és a tanulatlan emberek is megérthetik. Ezek mind-mind jellemzői az egyetemes tervezésnek, az egyetemes tervezés tehát mindenkinek a szempontjait figyelembe veszi.

Sz. Zs.: Mikor jött létre a Központ és mik a feladatai? Európában és Magyarországon van ehhez hasonló?

F. E.: Tavaly október 1-jén nyitottuk meg hivatalosan az Egyetemes Tervezés Információs és Kutatóközpontot, amelynek létrehozását és fenntartását az Emberi Erőforrások Minisztériuma is támogatta és támogatja. A Központ feladata az egyetemes tervezés népszerűsítése. Bemutatjuk, hogy ez nem egy utópia, nem egy lehetetlen dolog, hiszen ma már kaphatók kereskedelmi forgalomban olyan termékek és elérhetők olyan szolgáltatások, amelyek mindenki számára hozzáférhetőek. Berendeztünk egy irodát és egy oktatóközpontot olyan elemekkel, amelyeket bármilyen fogyatékossággal élő ember igénybe vehet, de az ép emberek is tudják ezeket használni, és ezeket szeretnénk bemutatni. Több ilyen központról egyelőre nem tudok Európában. Vannak olyan tervezőirodák, amelyek az egyetemes tervezésnek megfelelően terveznek, pl. Írországban és Angliában. Ezek tanácsadással is foglalkoznak és ezen a téren jók a tapasztalatok, de a Központunk, mint bemutatóterem egyedülálló a maga nemében.

Sz. Zs.: Az állam azért támogatja ezt a Központot, mert felismerte a szükségességét?

F. E.: Az ENSZ nemrég egyezményt fogadott el a fogyatékos emberek jogairól, mert a fogyatékos emberek az egész világon hátrányos helyzetben vannak. Az egyezmény elismeri, hogy a fogyatékos embereket az épített környezet, az információs környezet és adott esetben a jogszabályi környezet is akadályozza abban, hogy másokkal egyenlő módon (nem előnyben részesítve), hozzáférhessenek azokhoz a közösségi terekhez, amelyeket mindenki használ. Ezt az egyezményt hazánk 2007-ben ratifikálta. Az egyezmény tartalmazza azt, hogy az egyetemes tervezést terjeszteni, népszerűsíteni kell, hiszen ez a társadalmi befogadást nagymértékben segíti. Innentől kezdve ne építsünk akadályokat a fogyatékos emberek elé, elég lebontani azokat, amik eddig fölépültek, nem véve figyelembe a fogyatékos emberek szempontjait. Tehát van egy kötelező erejű nemzetközi szerződés, ami tartalmazza az egyetemes tervezést, amit alkalmazni kell az akadálymentes környezet kialakításánál. A magyar állam ezt támogatta, mi pedig jelentkeztünk, hogy szívesen megvalósítanánk, így a kettő találkozott és így jött létre ez a Központ. A fenntarthatóságunkat különböző szolgáltatásokkal szeretnénk biztosítani, amelyeket tervezőknek, mérnököknek, HR-munkatársaknak, fogyatékossággal élő embereknek, egyetemeknek stb. nyújtanánk.

Sz. Zs.: Folytatódik a stúdióbeszélgetés, itt van Földesi Erzsébet, a Mozgássérültek Budapesti Egyesületének elnöke. Tisztáztuk az előző blokkban, hogy mi az egyetemes tervezés. Az Egyetemes Tervezés Információs és Kutatóközpontról viszont még nem esett szó. Ez hol található?

F. E.: Több helyszín is szóba került, amikor helyet kerestünk a Központnak. Érdekes helynek tűnt a Lurdy Ház, amely konferenciaközpont, bevásárlóközpont és szórakoztató központ is, és vonzó volt az, hogy nem külön, egy elszeparált épületben, hanem frekventált helyen leszünk, közel az emberekhez. A Lurdy Ház kedvező feltételekkel biztosította számunkra ezt a 100 nm-es irodát a 3. emeleten és végül itt rendeztük be a Központot.

Sz. Zs.: Szándékosan „mentek” a 3. emeletre, vagy csak ott kaptak helyet?

F. E.: A Lurdy Házban a földszinten az üzletek vannak, az első szinten az éttermek és a konferenciaközpont, a második szinten az Igazgatóság, az irodák pedig a 3. emeleten vannak. Ezzel bebizonyítottuk, hogy a fogyatékos emberek a vertikális szintkülönbséget is le tudják küzdeni, mert vannak akadálymentes liftek, amelyek az épeknek is nélkülözhetetlenek. Az Egyetemes Tervezés Központ nemcsak egy bemutatóterem, hanem munkahely is, ahol különböző fogyatékossággal élő személyek dolgoznak, de úgy van kialakítva, hogy mindenki számára alkalmas legyen. Tehát mi a 3. emeleten vagyunk, és 9 és 3 óra között bárki ellátogathat hozzánk. Ha látássérült jön, őt hangostérkép vezeti el az irodába, amelyet a honlapunkról vagy a Lurdy Ház honlapjáról tud letölteni, de a szintjeinken vannak vakvezető sávok is, amelyek szintén mutatják az utat. A Központ kerekesszékkel is jól megközelíthető, ráadásul az első emeleten lévő 7-es számú konferenciaterem teljesen akadálymentes. A látássérültek a vakvezetősáv segítségével könnyen megtalálják a konferenciatermet, a kerekesszékeseknek az emeleten van mozgássérült mosdó, a hallássérültek számára pedig a teremben van indukciós hurok, amely egy mágneses tér segítségével kiszűri a háttérzajokat és a hallássérülthöz már csak az előadónak a hangja jut el, de az tisztán. Ezeket az „eszközöket” nagyon ajánlom olyan cégeknek, ahol fogyatékos emberek dolgoznak, mert annak a munkatársnak vagy konferencia résztvevőnek másokkal egyenlő módon tud lehetőséget biztosítani és ez nem jelent többletköltséget. De visszatérve az irodára, mi a 3. emeleten vagyunk és szeretnénk tanácsokat adni a tervezőknek, hogy amikor ők elkezdenek egy terméket vagy szolgáltatást (pl. közszolgáltatást) tervezni, az majd mindenki számára megfelelő, hozzáférhető és használható legyen és ezáltal nőhet a kereslet a termék és a szolgáltatás iránt. Az egyetemes tervezés tehát a tervező üzleti érdeke is és nem feltétlenül jelent többletköltséget, vagy ha igen, az megtérül. Van továbbá egy tesztcsoportunk is, amely különböző fogyatékos emberekből áll, akik tesztelik a tervezés alatt álló termékeket, szolgáltatásokat a látás-, hallás és mozgássérült emberek szemszögéből. Szeretnénk kialakítani ilyen együttműködéseket tervezőkkel és tervező-hallgatókkal.

Sz. Zs.: Vannak-e már kézzelfogható eredményei a Központ munkájának: egyetemesen tervezett termékek és szolgáltatások?

F. E.: A Budapesti Műszaki Egyetem Ergonómiai és Pszichológiai Tanszékével kötöttünk egy együttműködési megállapodást, jártak is már nálunk többször onnan tervező hallgatók. Anyagokat gyűjtöttek a szakdolgozatukhoz, tartottak már nálunk kihelyezett szemináriumi órát az egyetemes tervezés témakörében, amelynek során a tesztcsoport és a hallgatók közösen vizsgáltak meg különböző, a Központban található egyetemes termékeket a megfelelő szempontok alapján. A cél az volt, hogy a hallgatók tovább tudják fejleszteni ezeket a termékeket. De járt nálunk egy busz tervezője is, aki egy busz belső terét akarta úgy megtervezni, hogy ott minél több kerekesszékes el tudjon helyezkedni a kerekesszékével. Ehhez többféle kerekesszékest is meghívtunk, akik mindenfajta nagyságú és fordulékonyságú kerekesszékkel tesztelték a buszt. A kerekesszékek optimális elhelyezkedését is vizsgálták a buszban.

Média szakos hallgatók is jártak nálunk, akiknek az volt a feladatuk, hogy interjúkat készítsenek velünk arról, hogy hogyan kellene Budapest közösségi közlekedését továbbfejleszteni. Mivel ez egy európai uniós projekt keretében történt, a véleményeket továbbították a megfelelő közlekedésfejlesztőknek. Fontos a fogyatékos emberekkel a közvetlen kapcsolat, mert mindenki találkozott már olyan rámpával, ami olyan meredek, hogy nem lehet rajta fölhajtani kerekesszékkel, vagy nem a bejárathoz vezet. De teherhordásra is alkalmatlan. Ha a fogyatékos emberek nem vesznek részt tesztelőként a tervezési folyamatban, akkor a keletkező termékek nem lesznek számukra megfelelőek és használhatóak.

Sz. Zs.: Milyen munka folyik a Központben, kik dolgoznak ott és kiket várnak látogatóként?

F. E.: A Központ feladata az egyetemes tervezés népszerűsítése, és tesztcsoport biztosítása tervezőknek. HR munkatársak számára a Központ minta munkahelyként szolgál, ahol meg tudják nézni, hogy hogyan kell egy munkahelyet úgy kialakítani, milyen tárgyi és informatikai eszközöket kell beszerezni, hogy fogyatékossággal élő munkatársak is tudjanak ott dolgozni. Ne akkor kelljen kapkodni, amikor fölvesznek egy fogyatékos dolgozót, ne kelljen lecserélni bútorokat, számítógépeket. Egy ügyfélszolgálaton több kolléga is dolgozik és egy állítható magasságú asztalt mindegyikük be tudja állítani magának a megfelelő magasságra. Egy ergonomikus szék is drágább ugyan, de hosszú távon megtérül, és ha nőne iránta a kereslet, a sorozatgyártás miatt csökkenne az ára. Ugyanez volt a helyzet az alacsonypadlós buszoknál is. Eleinte drágábbak voltak a megszokott buszoknál, de attól kezdve, hogy az uniós jogszabályok előírták, hogy csak ilyen városi buszokat lehet üzembe helyezni, a sorozatgyártás miatt csökkent az áruk.

Sz. Zs.: Ezek szerint meg lehet változtatni a cégek, munkáltatók gondolkodását?

F. E.: Ha van érintett (pl. fogyatékos ember egy közeli hozzátartozó) a környezetükben, akkor könnyebb a helyzet. Ezért hívjuk a cégeket, hogy nézzék meg a Központot. Egy tervező nem tud csak a tervezőasztalnál dolgozni. Meg kell ismernie a fogyatékos emberek speciális igényeit. Sokszor mondják, hogy akadálymentesítettek valamit, de az mégsem jó nekünk, mert nélkülünk tervezték. A honlapunk címe [www.etikk.hu](http://www.etikk.hu).

Sz. Zs.: Jól tudom, hogy a humor eszközeit is igénybe vették a Központ népszerűsítése érdekében?

F. E.: Igen, a humor talán jobban fölkelti az emberek érdeklődését. Ezért kértük fel a Dumaszínház humoristáit, hogy játsszanak el különböző jeleneteket stand-up comedy stílusban, amelyekben néhány egyetemes termékünket mutatják be kicsit másképp. Felméri Péter és Bács Miklós volt a két humorista, akik ezt megvalósították. Az állítható magasságú asztalt a jelenetben azért „fejlesztették ki”, hogy a sört állva, ülve és kerekesszékből is kényelmesen el lehessen érni úgy, hogy a sör minden pozícióban karnyújtásnyira legyen. Egyszerűbb az asztal magasságát változtatni, mint leülni vagy fölállni. Ez persze nem teljesen életszerű, de talán érzékelteti, hogy mire is jó ez az asztal akár egy munkahelyen, akár a mindennapi életben. Ezek a kisfilmek is megmutatják, hogy ami a fogyatékos embereknek nélkülözhetetlen, az az ép embereknek a kényelmét szolgálhatja. A távirányítót például ágyhoz kötött betegeknek fejlesztették ki, akik nem tudnak odamenni a tévéhez, ma már mindenki ezt használja, mert kényelmes. Ez a 6 kisfilm megtalálható a honlapunkon és a youtube-csatornánkon. A kisfilmekkel szeretnénk az emberek szemléletét is formálni, hogy mindenki észrevegye, hogy nincs érdekellentét ép és fogyatékos ember között,

Sz. Zs.: Szeretnének-e terjeszkedni, más nagyvárosokban, vidéken is megjelenni, országos hálózatot építeni?

F. E.: Ez azon is múlik, hogy a közpénzek elosztásánál mennyire veszik figyelembe, hogy a központi beruházásokat, közbeszerzéseket az egyetemes tervezés szempontjai szerint valósítsák meg. A közpénzeket úgy kell elkölteni, hogy a közhasználatú termékek (középületek, közlekedési eszközök stb.) és szolgáltatások mindenki számára használhatóak és hozzáférhetőek legyenek. Ezért az államnak is igénybe kellene vennie ilyen fogyatékos emberekből álló tesztcsoportok támogatását, amikor közhasználatú terméket vagy közszolgáltatást tervez. És ehhez jó lenne, ha mindenhol az országban lenne ilyen tesztcsoport. Egyébként a fogyatékos embereknek is meg kell ismerkedniük a tervezőkkel, hogy megfelelő módon tudják nekik közvetíteni az igényeiket. Ehhez folyamatos együttműködés kell. Legfőbb partnereink a tervezők, akiknek érdekük, hogy minél szélesebb körben tudják eladni a termékeiket, de partnereink a döntéshozók is, akiknek gondolniuk kell az idősekre is, akik közül nagyon sokan fogyatékossággal élnek és a környezetet úgy kell kialakítani közpénzből, hogy azt ők is tudják használni.